Misdaadsyfers ‘onderskat SA se intelligensie’Foto ter illustrasie. (Foto: pixabay) Die organisasie Women and Men Against Child Abuse (WMACA) sê die misdaadsyfers wat die afgelope week bekend gestel is, onderskat die Suid-Afrikaanse publiek se intelligensie. “Vir ons beteken dit niks, want ons weet veral die syfers oor geslagsgebaseerde geweld en seksuele oortredings is nie naastenby akkuraat nie,” het WMACA in ŉ verklaring gesê. “Die syfers is bloot uiterlike vertoon. Ons wil veel eerder hoor wat is al gedóén. Hoeveel inhegtenisnemings is gedoen? Hoeveel vervolgings was daar? Hoeveel oortreders is in die tronk en hoeveel is al weer vrygelaat om hulle slagoffers verder te terroriseer en nuwes te vind?” het Tania Otto, woordvoerder van WMACA, gesê. “Gaan vra enige nieregeringsorganisasie wat op voetsoolvlak werk en die stukke probeer optel. “Diegene wat vroue mishandel, word nie in hegtenis geneem nie. Die polisie gaan beslis die beskuldigde in die geval van huishoudelike geweld die voordeel van die twyfel gee. Vroueslagoffers en hulle kinders moet vlug, terwyl die oortreder gelukkig verder by die huis bly. Ons kry weekliks honderde oproepe, selfs al is ons ŉ organisasie vir kinders, want oënskynlik is daar niemand wat mishandelde vroue kan help nie.” Volgens die organisasie word verdagtes van kinderverkragting en seksuele aanranding gewoonlik op lae borgtog vrygelaat en kan doodgelukkig in die gemeenskap aangaan, terwyl slagoffers vir assesserings na enigiemand van maatskaplike werkers tot forensiese sielkundiges gestuur word – én vir indringende mediese ondersoeke. Hulle moet hulle storie oor en oor vertel en hofsake kan jare lank uitgerek word. WMACA het gesê as oortreders nie op heter daad en met die spreekwoordelike bloed aan die hande betrap word nie, lyk dit of die polisie en aanklaers hopeloos onbevoeg is om die saak verder te voer. (Foto: Unsplash) Otto sê die situasie is selfs meer beroerd wanneer ŉ slagoffer jonger as vyf is. Die polisie en aanklaers beskou hulle bloot net nie as betroubare getuies nie, het Otto gesê. Luidens die jongste misdaadstatistieke was daar in die 2018-’19-boekjaar ŉ afname van 0,4% in die getal voorvalle van seksuele oortreding teen vroue wat aangemeld is. Die syfer staan op 36 597. Daar was ŉ toename in die getal seksuele oortredings teen kinders wat aangemeld is – ŉ styging van 3,8% is aangeteken en die syfer staan tans op 24 387. WMACA het gesê as dié syfer met 9 vermenigvuldig word – wat hy sê ŉ goed nagevorste getal is – kom die gesamentlike syfer op 548 856 te staan wat ŉ “veel meer geloofwaardige getal is”. Volgens die organisasie is dit ook kommerwekkend dat moorde op kinders toegeneem het. Die getal minderjarige oortreders het in verhouding daarmee toegeneem, maar die organisasie sê die styging in die getal voorvalle waar ouers hulle eie kinders vermoor, mag nie uit die oog verloor word nie. “Daar is ook die ysingwekkende werklikheid van kinders wat só mishandel word dat hulle óf in ŉ vegetatiewe staat eindig, óf weens hulle beserings sterf,” het WMACA gesê. Die organisasie het gesê daar moet baie dringend gekyk word na die gebrek aan staatsondersteuning en dienste vir dié kinders en, weereens, die beweerde onwilligheid van wetstoepassers om beslissend en betyds op te tree.